KOMISSION ASETUS (ETY) N:o 56/91,
annettu 9 päivänä tammikuuta 1991,
kiintiötä suuremman tuotannon soveltamista koskevista yksityiskohtaisista säännöistä sokerialalla annetun asetuksen (ETY) N:o 2670/81 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon sokerialan yhteisestä markkinajärjestelystä 30 päivänä kesäkuuta 1981 annetun neuvoston asetuksen (ETY) N:o 1785/81(1), sellaisena kuin se on viimeksi muutettuna asetuksella (ETY) N:o 3577/90(2), ja erityisesti sen 26 artiklan 3 kohdan,
sekä katsoo, että
komission asetuksen (ETY) N:o 2670/81(3), sellaisena kuin se on viimeksi muutettuna asetuksella (ETY) N:o 3892/88(4), 2 artiklassa säädetään, että jäsenvaltioon sijoittautunut C-sokerin valmistaja voi korvata maasta vietäessä C-sokerinsa toisen saman jäsenvaltion alueelle sijoittautuneen valmistajan valkoisella sokerilla maksamalla tällaisesta korvaamisesta mahdollisesti saatavan taloudellisen hyödyn kattavan määrän; silloin kun C-sokeria säilytetään vientiä varten tehtaan ulkopuolisissa saman tuottajajäsenvaltion tai toisen jäsenvaltion alueella sijaitsevissa varastointipaikoissa yhdessä erityisesti jonkun muun yrityksen tuottamien sokereiden kanssa ja näitä sokereita ei voi aineellisten ominaisuuksien perusteella erottaa toisistaan, tässä artiklassa sallitaan kuitenkin korvaaminen viennin yhteydessä eräin edellytyksin ilman asetuksen (ETY) N:o 2670/81 2 artiklan 2 kohdassa tarkoitetun maksun maksamista,
hyväntekeväisyysjärjestöllä tulisi olla mahdollisuus viedä C-sokeria maasta pienissä pakkauksissa tämän C-sokerin valmistajan lukuun; tällaisessa tapauksessa ei ole kyseessä asetuksen (ETY) N:o 2670/81 2 artiklan 2 kohdan mukainen korvaaminen, koska viedyn tuotteen aineelliset ominaisuudet tiedetään; tällaista toimintaa ei tämän vuoksi olisi syytä estää, ja olisi säädettävä, että vastaavassa tapauksessa ei poikkeuksellisesti tarvitse maksaa markkinointivuonna 1990/1991 tuotetusta C-sokerista mainitun asetuksen 2 artiklan 2 kohdassa tarkoitettua maksua, ja
tässä asetuksessa säädetyt toimenpiteet ovat sokerin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Asetus (ETY) N:o 2670/81 muutetaan seuraavasti:
1) Lisätään 2 artiklan 2 kohdan ensimmäisen alakohdan a alakohtaan seuraava:
"Kuitenkin 3 kohdan toisen alakohdan tapauksessa tämä todistaminen korvataan tämän saman jäsenvaltion määrittämällä vastaavalla todistamisella;"
2) Lisätään 2 artiklan 3 kohtaan toinen alakohta seuraavasti:
"Kun CN-koodiin 1701 99 10 kuuluva markkinointivuonna 1990/1991 tuotettu valkoinen C-sokeri pakataan vientiä varten enintään yhden nettokilogramman tuotetta sisältäviin tuotetta lähinnä oleviin pakkauksiin ja se on mukana sellaisessa muita elintarvikkeita sisältävässä paketissa, jonka vie maasta tunnustettu hyväntekeväisyysjärjestö sen yrityksen lukuun, joka on valmistanut C-sokerin, tätä toimenpidettä ei pidetä kohdan 2 mukaisena korvaamisena, ja se ei edellytä kyseisessä kohdassa säädetyn maksun maksamista."
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 9 päivänä tammikuuta 1991.